มันนี่ทูเดย์
แรงงานส่งเงิน 1.2 พันล้านเข้าประกันสังคม
6 ม.ค. 2558

แรงงานส่งเงิน 1.2 พันล้านเข้าประกันสังคม
พล.อ.สุรศักดิ์ กาญจนรัตน์ รมว.แรงงาน กล่าวว่า  กระทรวงแรงงานส่งเงิน 1,200 ล้านบาท เข้าสมทบในกองทุนประกันสังคม หรือคิดเป็นกว่า 20% ของงบที่จัดสรรไว้ทั้งหมดส่วนใหญ่หรือเกือบ  80%  ที่คืนเงินไปเป็นงบในหมวดรายจ่ายอื่นๆ ที่เมื่อไม่มีความชัดเจนที่จะเป็นประโยชน์ต่อผู้ประกันตนก็ต้องตัดออก เพราะยุคนี้ไม่มีคอร์รัปชั่น ไม่มีระบบเงินทอน เป็นของขวัญที่ผู้ประกันตนจับต้องได้  ล่าสุดสำนักงานประกันสังคมได้ตัดงบดูงานต่างประเทศและงานสัมมนาต่างๆ ที่ไม่จำเป็นออก
นอกจากนี้ การจัดสรรงบประมาณปีหน้าจะลดลงอีกกว่า 10%  แต่เชื่อว่าหลังการศึกษาแนวทางปฏิรูปกองทุนประกันสังคมและกองทุนเงินทดแทนจะได้โมเดลที่มีประสิทธิภาพต่อการบริหารจัดการกองทุนให้มั่นคงและเป็นที่พึงพอใจของผู้ประกันตนมากยิ่งขึ้น
ทหารไทยเปิดตัวผู้บริหารเอสเอ็มอีคนใหม่
นายบุญทักษ์ หวังเจริญ ประธานเจ้าหน้าที่บริหาร ธนาคารทหารไทย เปิดเผยว่า ธนาคารได้แต่งตั้ง นายไตรรงค์ บุตรากาศ ขึ้นดำรงตำแหน่งประธานเจ้าหน้าที่บริหารเอสเอ็ม อีและซัพพลายเชน แทน นายปพนธ์ มังคละธนะกุล ซึ่งลาออกไปดำเนินธุรกิจส่วนตัว
ทั้งนี้ นายไตรรงค์เป็นนักการธนาคารและนักการตลาดที่มีประสบการณ์และความเชี่ยวชาญทั้งในกลุ่มลูกค้ารายย่อย ลูกค้าธุรกิจ และลูกค้าเอสเอ็มอี มีประสบการณ์กว่า 20 ปี จากบริษัท พรอคเตอร์ แอนด์ แกมเบิล (ประเทศไทย) ธนาคารกสิกรไทยและธนาคารไทยพาณิชย์  โดยได้เข้าร่วมงานกับธนาคารทหารไทย ตั้งแต่เดือน พ.ย. 2556 ในตำแหน่งหัวหน้าเจ้าหน้าที่บริหาร ลูกค้าธุรกิจ และเป็นผู้มีบทบาทสำคัญในการพัฒนาการให้บริการเพื่อให้ลูกค้าได้รับประโยชน์สูงสุดและมีประสบการณ์ที่ดีในการใช้บริการของธนาคาร
ธนาคารกรุงเทพชวนลุ้นแพ็กเกจทัวร์ลอนดอน
 ธนาคารกรุงเทพร่วมกับสโมสรฟุตบอลเชลซี จัดแคมเปญมอบสิทธิลุ้นแพ็กเกจทัวร์ลอนดอน 6 วัน 5 คืน รวมตั๋วเครื่องบินและที่พักโรงแรมพร้อมบัตรชมการแข่งขันฟุตบอล จำนวน 20 รางวัล (รางวัลละ 2 ที่นั่ง) โดยผู้โชคดี 10 รางวัลแรก จะได้รับบัตรชมการแข่งขันฟุตบอลคู่เชลซีกับแมนเชสเตอร์ ยูไนเต็ด ในวันที่ 18 เม.ย. 2558 และผู้โชคดีอีก 10 รางวัล จะได้รับบัตรชมการแข่งขันฟุตบอลคู่เชลซีกับลิเวอร์พูล ในวันที่ 9 พ.ค. 2558
นอกจากนี้ ยังมีรางวัลเสื้อฟุตบอลทีมเชลซีพร้อมลายเซ็นนักฟุตบอล จำนวน 12 รางวัล และรางวัลเสื้อฟุตบอลทีมเชลซีไม่มีลายเซ็น จำนวน 36 รางวัล เมื่อสมัครบัตรเดบิตบีเฟิสต์สมาร์ท บัตรเครดิตธนาคารกรุงเทพ และบริการหักบัญชีอัตโนมัติ (Direct Debit) หรือใช้จ่ายผ่านบัตรเดบิตบีเฟิสต์และบัตรเครดิตธนาคารกรุงเทพ ครบทุก 500 บาท เพียงส่ง SMS ลงทะเบียนรับสิทธิมาที่ 4712088 ตั้งแต่วันนี้ถึงวันที่ 28 ก.พ.นี้  สอบถามข้อมูลเพิ่มเติมได้ที่ธนาคารกรุงเทพทุกสาขา บัวหลวงโฟน 1333